આ કાયદાના ખરડાનો વિરોધ કરનારા કહે છે કે આ કાયદાના અસ્તિત્વમાં આવવાથી અભિવ્યક્તિની સ્વતંત્રતા, નવી વસ્તુઓ વિશેની જાણકારી વહેંચવાની વૃત્તિ પર તે પ્રતિબંધ લાવશે કારણકે અનેક લોકો દ્વારા ચાલતી વેબસાઈટના કોઈ એક પાના પર અજાણતા થયેલ કોપીરાઈટના ઉલ્લંઘનથી આખી વેબસાઈટ બંધ કરી દેવામાં આવશે. જેમ કે વર્ડપ્રેસ.કોમ પર કોઈ એક બ્લોગ દ્વારા થયેલ કોપીરાઈટના ઉલ્લંઘનથી એ આખી વેબસુવિધા બંધ કરી દેવી પડે અથવા વિકિપીડિયા પર કોઈ એક પાના પર અપાયેલ માહિતિમાં કોપીરાઈટના ઉલ્લંઘનને લીધે આખી વેબસાઈટ બંધ કરી દેવામાં આવે. ગૂગલ, ફેસબુક, ટ્વિટર, ટમ્બ્લર, રેડિટ, બ્લોગર, યૂટ્યૂબ, સાઊન્ડક્લાઊડ, ડેઈલીમોશન જેવી અનેક અન્ય સુવિધાઓને પણ આ જ વાત લાગૂ પડે. વળી કોપીરાઈટમાં સુરક્ષા બદલ અત્યારના DMCA (Digital Millennium Copyright Act) ને ઉપરવટ જઈને આ કાયદો એકની ભૂલની સજા સમગ્ર સમાજને આપશે. આ કાયદો ઓનલાઈન પુસ્તકાલ્યો – સંગ્રહોને પણ કાયદાના ઓથાર હેઠળ લાવી દેશે જેમાં એક અથવા બીજી રીતે એ સંગ્રહને બંધ કરવાની ફરજ પડશે. સર્ચ એન્જિન દ્વારા કોઈ એક વિશેષ ડૉમેઈનને અવગણવાની વાત વૈશ્વિક સેન્સરશિપના ખતરાને પણ ખૂબ વધારી દેશે. આ બિલ કાયદો બનતાની સાથે જ ફ્લિકર, વિમિયો જેવી હજારો વેબસાઈટ્સ તરત બંધ કરી દેવી પડશે.